TU บวกกว่า 4% สวนกำไร Q2 หดเกือบเท่าตัว โบรกฯชี้ “ราคาเต็มมูลค่า” มีดาวน์ไซด์ 6%
TU บวกกว่า 4% สวนกำไร Q2 หดเกือบเท่าตัว โบรกฯ ชี้ราคาเต็มมูลค่า มีดาวน์ไซด์ 6% ล่าสุด ณ เวลา 15.42 น. อยู่ที่ 18.10 บาท บวก 0.70 บาท หรือ 4.02% สูงสุดที่ 18.20 บาท ต่ำสุดที่ 17.40 บาท ด้วยมูลค่าซื้อขาย 258.10 ล้านบาท
7 ส.ค. 2561

ผู้สื่อข่าวรายงานว่า ราคาหุ้น บริษัท ไทยยูเนี่ยน กรุ๊ป จำกัด (มหาชน) หรือ TU ล่าสุด ณ เวลา 15.42 น. อยู่ที่ 18.10 บาท บวก 0.70 บาท หรือ 4.02% สูงสุดที่ 18.20 บาท ต่ำสุดที่ 17.40 บาท ด้วยมูลค่าซื้อขาย 258.10 ล้านบาท

ทั้งนี้ ราคาหุ้น TU ปรับตัวขึ้นสูงสุดในรอบ 2 เดือนนับตั้งแต่ราคาอยู่ที่ระดับ 18.10 บาท เมื่อวันที่ 18 พ.ค.2561 แม้ว่าจะรายงานผลการดำเนินงานประจำไตรมาส 2/61 มีกำไร 9.64 ล้านบาท ลดลง 99.32% จากปีก่อนมีกำไร 1.42 พันล้านบาท ขณะที่ 6 เดือนแรกมีกำไร 878.63 ล้านบาท ลดลง 69.21% มีกำไร 2.85 พันล้านบาท
ด้าน บล.ฟินันเซีย ไซรัส ระบุในบทวิเคราะห์ คงราคาเป้าหมายที่ 17 บาทต่อหุ้น ราคาหุ้นขึ้นมาจนเต็มมูลค่า แนะนำ “ซื้อเมื่ออ่อนตัว” โดย TU มีกำไรสุทธิไตรมาส 2/61 เหลือ 10 ล้านบาท หากไม่รวมตั้งสำรองค่าใช้จ่ายพิเศษทางกม. 1,427 ล้านบาท (สุทธิภาษีเป็น 1,359 ล้านบาท) และรายการพิเศษอื่นจะมีกำไรปกติ 1,002 ล้านบาท ต่ำกว่าคาดที่ 1,142 ล้านบาท เมื่อเทียบกับไตรมาส 1/61 ถือว่าฟื้นแรงจาก 139 ล้านบาท เพราะเงินบาทอ่อนและราคาปลาทูน่าปรับขึ้น ส่วนเทียบจากปีก่อนที่กำไรลงเพราะบาทแข็ง
ขณะที่แนวโน้มไตรมาส 3/61 จะดีขึ้นจาก High Season แต่ยังต้องติดตามราคาปลาทูน่า ถ้าเริ่มปรับขึ้นในเดือน ส.ค. จะเป็นบวกกับ TU เพราะสต็อกไว้มากในช่วงราคาต่ำเดือน ก.ค. ยังคาดกำไรปีนี้ที่ 4,790 ล้านบาท ลดลง 20.4% จากปีก่อน
ทั้งนี้ จากราคาหุ้นล่าสุดอยู่ที่ 18.10 บาท ส่งให้มีดาวน์ไซด์จากราคาเป้าหมาย 17 บาท อยู่ 6%